I.  Режим складиране на стоки до поискване (чл.15а ЗДДС)
Съгласно въвеждането на този режим са направени и промените в ПП ЗДДС (ДВ бр.25 от 20.03.2020) в сила за данъчните периоди след 31.03.2020г.

1. Въвеждане на първични документи
За случаите, в които ще прилагате този режим е необходимо да използвате новите кодове на за полето „Вид документ“ в дневниците по ДДС:
-	04 – за Дневник продажби - Регистър на стоки под режим складиране на стоки до поискване, изпратени или транспортирани от територията на страната до територията на друга държава членка;
-	05 – за Дневник покупки - Регистър на стоки под режим складиране на стоки до поискване, получени на територията на страната.
За този режим са добавени и нови кодове за полето "Доставка по чл. 163а или внос по чл. 167а от ЗДДС" (колона 8а в двата дневника):

За Дневник продажби това са следните кодове:
-	41 - Изпращане или транспортиране на стоки от територията на страната до територията на друга държава членка под режим складиране на стоки до поискване по чл. 15а от ЗДДС;
-	43 - Замяна на лицето, за което са били предназначени стоките по чл. 15а, ал. 4 от ЗДДС;
-	46 - Корекция на допусната грешка при посочване на идентификационен номер по ДДС на лицето, за което са предназначени стоките при операции, отразени с код 41;
-	48 - Връщане на стоки на територията на страната по чл. 15а, ал. 5 от ЗДДС.
	
За Дневник покупки са следните кодове:
-	51 - Пристигане на стоки на територията на страната под режим складиране на стоки до поискване по чл. 15а от ЗДДС;
-	53 - Замяна на лицето, за което са били предназначени стоките без прекратяване на договора по чл. 15а, ал. 4 от ЗДДС;
-	54 - Брак/липса/унищожаване на стоки по чл. 15а, ал. 10 от ЗДДС;
-	58 - Прекратяване на договора при режим складиране на стоки до поискване по чл. 15а от ЗДДС.

При въвеждане на документ с код 04 в Дневник за продажби програмата попълва автоматично в полето „Дост.“ – Вътреобщностни доставки и съответно в поле ДДС% - 0 (нула). Изискването на чл.113г, ал.4 от ППЗДДС е стойността на прехвърлените стоки под режима да се отрази само в колона №9 на дневника - "Общ размер на ДО за облагане с ДДС".
При въвеждане на документ с код 05 в Дневник за покупки програмата попълва автоматично в полето „Дост.“ – Без право на данъчен кредит и съответно в поле ДДС% - 0 (нула). Изискването на чл.113г, ал.6 от ППЗДДС е стойността на получените стоки под режима да се отрази само в колона №9 на дневника - "ДО и данък на получените доставки, ВОП, получените доставки по чл. 82, ал. 2 - 6 ЗДДС и вносът без право на данъчен кредит или без данък".

2. VIES  декларация
Въведените документи в Дневник продажби с код 04 се отразяват във VIES  декларацията в нова секция – Г. В програмата екранът с декларацията е разделен в две части – долната е за секция Г.

3. Справка-декларация
Попълнените стойности в Дневник за продажбите за документите с код на вид документ 04 , респ. и в Дневник за покупките с код 05 не се включват при изчисляването на сумарните стойности от СД по ЗДДС.

Електронните регистри по чл.123, ал.5 и ал.6 от ЗДДС не са предмет на тази актуализация. Може да ги изготвите със средствата на MS Excel,  съгласно изискванията на новите Приложение №39 и Приложение №40 от ПП ЗДДС.	

В случай, че няма да прилагате режима за складиране на стоки до поискване няма да имате промяна в отчетността по ЗДДС в програмата. Може да се запознаете и с разясненията на НАП като последвате линка: https://www.nap.bg/news?id=4206